google/wiki40b huggingface dataset:
Ettevõtte portaal

Ettevõtteportaal (inglise keeles Enterprise Portal) ehk ettevõtte infoportaal ehk lihtsalt portaal on tarkvararaamistik (ingl. k. software framework), mis on mõeldud eri rakenduste, infoallikate, inimeste ja tööprotsesside integreerimiseks.
Tüüpiline portaal käib portaaliserveri(te)l ning sisaldab portaalirakendusi, mis koosnevad osadest, mida nimetatakse portlettideks. Portaal pakub kasutajatele ühtlustatud, enamasti veebipõhise kasutajaliidese ja ühtse andmeturbe.

Ajalugu

1990. aastate keskpaiku hakkasid levima avalikud veebiportaalid, näiteks AltaVista, AOL, Excite ja Yahoo!. Need pakkusid internetikasutajaile mitmesuguseid infoteenuseid (uudised, ilmateade, otsing, e-posti teenus jne). Sageli olid neis veebiportaalides veebilehed üles ehitatud selliselt, et igaüks neist infoteenustest oli visuaalselt eraldatud oma "kastikesse" ehk portletti. Pisut hiljem hakkasid analoogseid veebiportaale endale intraneti tarbeks looma ka mitmesugused asutused ja ettevõtted. Sellistesse intranetiportaalidesse tuli aga liidestada infot mitmesugustest juba olemasolevatest rakendustest, millest mõnd tuli täiendada või ümber kirjutada veebipõhistele tehnoloogiatele.
1990. aastate lõpul tulid mõned tarkvaratootjad välja spetsiaalsete ettevõtteportaalitoodetega, mis sisaldasid vahendeid ettevõtte portaali loomiseks ja arendamiseks. Esimesed selle valdkonna kommertstooted ilmusid 1998. aastal. 2002. aasta paiku muutus see turg juba suuremaks ja küpsemaks. Turule sisenesid suured tarkvaratootjad (BEA, IBM, Passageways, Oracle Corporation ja Sun Microsystems), kes nägid selles valdkonnas võimalust täiendada oma rakendusserverite tooeperekonda.
2003. aastal võeti vastu Java programmeerimiskeelel ja -tehnoloogiatel põhinevate portaalide standard JSR-168. Antud standard määratleb liidesed portaaliserverite ja portaalirakenduste vahel. See võimaldas tarkvaratootjatel hakata tootma standardseid portaaliserverid ja -rakendusi. 2008. aastal võeti vastu selle standardi uuem versioon, JSR-286.
2006. aastal korraldas Forrester Research, Inc. uuringu, millest selgus, et 46% suurettevõtetest kasutab töötajate suhtluskanalina muuhulgas ka sise- ehk intranetiportaali.
Koporje linnus

Koporje linnus (ka Koporje kindlus, vene Копорская крепость) on keskaegne linnus Venemaal Leningradi oblastis Lomonossovi rajoonis Koporjes. Linnus jääb Koporka jõe kaldale ja Isuri kõrgustiku servale.
Linnus ehitati 1237.
Liivi sõjas ja Põhjasõjas oli linnus mitmeid kordi nii venelaste kui rootslaste käes.
2001 võeti linnus muinsuskaitse alla.
Tasmaania Eesti Selts

Tasmaania Eesti Selts on Austraalia eestlaste selts, mis tegutseb Austraalias Tasmaanias Hobartis.
Selts asutati 1951 nime all Hobarti Eesti Selts.
Selts on Austraalia Eesti Seltside Liidu liige.
Dylan Strome

Dylan William Strome (sündinud 7. märtsil 1997 Mississaugas, Ontarios) on Kanada jäähokimängija, kes mängib keskründajana NHL-i klubis Chicago Blackhawks.
2015. aastal valiti ta NHL-i draft '​is Arizona Coyotesi poolt kolmanda valikuna. Enne seda oli ta mänginud Ontario Hockey League'i klubis Erie Otters.
Coyotesi meeskonnas tegi ta oma NHL-i debüüdi 18. oktoobril 2016, kuid mängis hooajal 2016–17 põhiliselt Ottersis. Järgmisel hooajal sai ta Coyotesis juba rohkem mänguaega ja lõi liigas neli väravat, kuid mängis siiski suurem ajast Coyotesi noorteklubis Tucson Roadrunners AHL-is.
2018. aasta novembris liitus ta Blackhawksiga.
Tema vend Ryan Strome mängib samuti NHL-is.
Revenge of the Creature

Süžee

Taas tulevad teadlased Musta laguuni, et kinni püüda seal elav eelajalooline olend. Viimaks see neil dünamiidi abil ka õnnestub, kuid plahvatuse tagajärjel satub elukas koomasse. Ta viiakse Floridasse okeanaariumisse ning turgutatakse üles, et seda imetegelast ka rahvale näidata. Uuringuid tehes avastatakse, et olendi organism sarnaneb rohkem inimese omaga, kui esialgu arvata võis. Vangistus ei paista olendile kodune tunduvat ja pärast hingematvaid jõupingutusi põgeneb ta ookeani. Otsingutega ei ole aga tarvis enam nullist alustada, sest tuleb välja, et ka peletis jahib teda vangistanud inimesi. Ulatusliku politseioperatsiooni käigus lastakse peletis maha.
Crysis 3

Mitmikmäng

16 mängijat PC-l ja 12 konsoolil. Seal on kaheksa võimalust mängida kaheteistkümnel kaardil.
Costa Rica jalgpallikoondis

Ajalugu

Viis korda maailmameistrivõistluste finaalturniirile pääsenud Costa Rica üllatas jalgpalliavalikkust meeldivalt oma debüüdil 1990. aastal Itaalias, kui võitudega Rootsi ja Šotimaa üle tuli meeskond alagrupis teisele kohale ning lunastas pääsme kaheksandikfinaali. Hoolimata seal saadud 1:4 kaotusest Tšehhi vastu, asetas meeskond oma kodumaa maailma jalgpallikaardile. 
2002. aasta MM-il ei jõutud alagrupist edasi. Saadi 2:0 võit Hiinalt ja mängiti viiki 1:1 tulevase pronksmedali võitja Türgiga.
Costa Rica edukalt läbis 2014. aasta MMi alagrupi, kus kahes esimeses voorus alistati Uruguay ja Itaalia. Viimases voorus mängiti 0:0 viiki Inglismaaga, millega kindlustati endale esimene koht. Kaheksandikfinaali vastaseks sai Costa Rica Kreeka. Mäng läks lisaajale ja lõppes 1:1 viigiga, penaltiseerias oli Costa Rica tugevam (5:3) tänu Keylor Navase penalti tõrjele.
Ameerika Psühholoogide Assotsiatsioon

Ameerika Psühholoogide Assotsiatsioon (inglise American Psychological Association, APA) on üks maailma mõjukamaid professionaalsete psühholoogide organisatsioone.
APA liikmed on Ameerika Ühendriikide ja Kanada psühholoogid ning assotsieerunud liikmed paljude teiste riikide psühholoogid. APA koosseisus on 54 kitsamat erialast allorganisatsiooni. Liikmete arv on üle 150 000.
APA asutati 1892. aastal Clarki Ülikoolis. Esimene APA president oli G. Stanley Hall.
Buršvilistlane

Buršvilistlane (akadeemilises kirjapruugis lühend b!vil!, mitmuses b!vil!! või b!vil! b!vil!; vanemas kirjanduses ka: burššvilistlane, üliõpilasvilistlane) on üliõpilaskorporatsiooni liige, kes on õpingud kõrgkoolis ajutiselt või püsivalt katkestanud. Mõnes korporatsioonis on buršvilistlasel korporatsiooni vilistlaskogu nõusolekul võimalik astuda vilistlaskokku. Buršvilistlase staatus on kõrgkoolis õppiva kaasvõitleja (lühendatult ksv!) ning kõrgkooli lõpetanud ja korporatsiooni vilistlaskokku vastuvõetud vilistlase (lühendatult vil!) vahepealne.
Pommern

Ajalugu

Laev ehitati 1903. aastal Šotimaal kaubalaevaks. Temaga toodi Lõuna-Aafrikast salpeetrit, hiljem veeti Austraaliast vilja Inglismaale ja Iirimaale ning puitu Soomest ja Lõuna-Aafrikast Austraaliasse. Laevale mahtus 49 000 viljakotti.
1923. aastal ostis Kreekalt laeva kapten Gustav Erikson ja see toodi Ahvenamaale.
1939. aastal tegi Pommern viimase merereisi. Teisest maailmasõjast alates on laev seisnud Maarianhamina sadamas.
1952. aastal kinkisid Eriksoni pärijad laeva linnale, mis laeva restaureeris.
Aristokraatia

Ajaloost

8. sajandi algul eKr valitses peaaegu üle kogu Kreeka sugukondlik aristokraatia, mille võim tugines primitiivsele maaomandile ja orjapidamisele. Basileuste (väepealikud/ füülivanemad) võim vähenes ajapikku, tähtsamat osa hakkasid mängima aristokraatia nõukogud. Aristokraatlikud sugukonnad hõlmasid järjest enam maa, mis oli tähtsaim rikkus. Kehtis suuline tavaõigus ehk lihtrahvas pidi aristokraatiale kuuletuma. Sugukondliku 7. sajandil algas tugev sotsiaalne diferentseerumine, käsitöö eraldumine põllumajandusestst ja poliste teke. Uus, linnastunud, käsitööga seot rikaste kiht satub konflikti põllumajandusliku aristokraatiaga, kes soovib säilitada poliitilise võimu monopoli. Pikkamisi kaotas sugukondlik aristokraatia oma võimu varanduslikul alusel tekkinud maa-aristokraatiale, keda linna-aristokraatiaga sidusid ühised majanduslikud huvid. (antiikautorid nimetasid seda seltskonda uusrikasteks ehk timokraatiaks.) Sugukondlik kord kaotas oma tähtsuse. Kujunevad välja orjanduslikud linnriigid – polised.
Majanduslikult enamarenenud Kreeka keskustes, kus poliitilised segadused olid suuremad, kujunes välja varane türannia – siirdevorm poliste arengus, millel oli kaks vormi: ühel juhul sai türann võimule, kui rahvas hakkas mässama sugukondliku aristokraatia vastu. Teine vorm Väike-Aasia Kreeka linnades ja saarekogukondades pärast nende allutamist Pärsia võimule. Teine variant tähendas lihtsalt Pärsia oligarhilistest ringkondadest pärineva tegelase troonilepanekut Pärsia ametnike poolt. Esimese variandi puhul toetus türanni võim vähese maaga või maata kehvikuile. Türannia tähendas tegutsemist linnaorjanduse huvides, vana aristokraatia kõrvaldamist võimult ja füülide reforme.
Gatineau

Rahvastik

Gatineau on provintsis rahvaarvult neljas omavalitsusüksus. Seal elas 2006. aastal 242 124 inimest.

Keel

Arvestades ka neid, kellel on kaks emakeelt, on prantsuse keel emakeeleks 80,0% elanikkonnast. Inglise keelt rääkis emakeelena 13,9% elanikest.

Sport

1978. aastal hakati Kanadas korraldama murdmaasuusamaratoni Rivière Rouge (55 km), mis esialgu küll toimus linnast kaugemal, kuid alates 1982. aastast toodi üle Parc de Gatineau'sse ja sai nime la Gatineau 55. 1989. aastal lisati maratonile ka lühemaid distantse ja 1996. aastal anti uus nimi  la Keskinada Loppet. Maratoni 30. aastapäeval (2008) ristiti see taas ümber ja kannab nüüd nime la Gatineau Loppet. Maraton kuulub Worldloppeti murdmaasuusamaratonide sarja ja seda peetakse tavaliselt veebruari teisel poolel samal nädalavahetusel Tartu Maratoniga.
Hanno Soans

Hanno Soans (sündinud 22. novembril 1974) on eesti kuraator ja kunstikriitik.
Ta lõpetas 1998. aastal Eesti Kunstiakadeemia kunstiteaduse eriala.
Bank of Montreal

Bank of Montreal (prantsuse keeles: Banque de Montréal), mis tegutseb BMO Financial Groupina, on Kanada rahvusvaheline investeerimispank ja finantsteenuseid pakkuv ettevõte, mille peakontor asub Kanadas Quebecis Montrealis. Üks Kanada viiest suurest pangast, see on turukapitalisatsiooni ja varade järgi Kanada suuruselt neljas pank ning üks Põhja-Ameerika kümnest suurimast pangast. Tavaliselt tuntakse seda akronüümi BMO kaudu, mis on ühtlasi nii Toronto kui ka New Yorgi börsil oma aktsiasümbol.
Pank alustas ametlikult äritegevust 3. novembril 1817, tehes sellest Kanada vanima panga. Kanadas tegutseb pank kui BMO Bank of Montreal ja sellel on enam kui 900 kontorit, mis teenindavad üle seitsme miljoni kliendi.
Ameerika Ühendriikide Kaitseministeerium

Ameerika Ühendriikide Kaitseministeerium (inglise keeles Department of Defence; lühend DoD, USDOD või DOD) on Ameerika Ühendriikide ministeerium, mis tegeleb riigi kaitseküsimustega.
Kaitseministeeriumi peakorter asub hoones nimega Pentagon. Selle hoone nimi on saanud USA kaitseministeeriumi sünonüümiks.
Kaitseministeeriumit juhib alates 24. juunist kaitseministri kohusetäitja Mark Esper.
2009. aastal oli USA kaitseministeeriumi eelarve 651,2 miljardit USA dollarit. Sellele lisandusid sõjalised kulutused väljaspool kaitseministeeriumi, mille suurus jäi hinnanguliselt vahemikku 859 miljardit kuni 1,16 triljonit dollarit. Vastavalt Stockholmi Rahvusvahelise Rahu-uuringute Instituudi uurimusele tegi USA sel aastal sõjalisi kulutusi 956 miljardi dollari eest ehk 47% kogu maailma sõjalistest kulutustest. USA ja tema lähimad liitlased teevad maailma sõjalistest kulutustest kaks kolmandikku. 
USA sisemajanduse kogutoodangust läks sõjalisteks kulutusteks 2000. aastal 4,06%, mis oli 28. koht maailmas. 
USA-s ei ole kohustuslikku sõjaväeteenistust. Enamik töökohti USA sõjaväes nõuab kallist varustust ja põhjalikku väljaõpet. Seetõttu on USA sõjaväes võrreldes enamiku kohustuslikku ajateenistust kasutavate riikide sõjaväega märksa suuremad kulutused ühe isiku kohta ja see käib nii sõjaliste kui ka tsiviilkulutuste kohta. Paljudes maailma maades on sõjaväeteenistuse läbinud rohkem inimesi kui USA-s, aga üksnes Hiinas on tegevteenistuses rohkem inimesi kui USA-s.
GNU

GNU (GNU's Not Unix, rekursiivne lühend) on täielikult vabast tarkvarast koosnev UNIXi-laadne operatsioonisüsteem.

Ajalugu

GNU on Richard Stallmani poolt 1983. aastal algatatud projekt vabatarkvaralise operatsioonisüsteemi loomiseks. Arendus algas 5. jaanuaril 1984, kui Stallman lahkus töölt Massachusettsi Tehnoloogiainstituudist, et viimasel poleks õigust tarkvara omandada  ega takistada selle jaotamist vaba tarkvarana.

Distributsioonid

GNU operatsioonisüsteemist pole ühtset väljalaset, vaid on palju erinevaid distributsioone. Iga distributsioon sisaldab erinevat valikut tarkvarast, vastavalt distributsiooni otstarbele. Distributsioone on suunitletud kasutamiseks nii serverites, koduarvutites kui ka pisiseadmetes.

GNU/Linux

Kuna GNU projekti käigus loodav tuum GNU Hurd pole veel valminud, kasutatakse tuumana peamiselt Linuxit. Linuxit tuumana kasutavat GNU operatsioonisüsteemi distributsioonide rühma nimetatakse GNU/Linuxiks.
Erich von dem Bach

Erich von dem Bach (sündides Erich von Zelewski, alates 1925 von dem Bach-Zelewski, alates 1940 von dem Bach; 1. märts 1899 Lauenburg (Lębork) – 8. märts 1972 München) oli kõrge SS-i (auastmelt SS-Obergruppenführer) ja politseiametnik.

Elulugu

Erich von Zelewski sündis 1. märtsil 1899 Lauenburgis. Alates 1916. aastast osales ta Esimeses maailmasõjas ning pälvis seal II ja I klassi Raudristi. Teeninud 1919. aastast Saksa piirivalves Ida-Preisimaal ja Ülem-Sileesias, arvati ta sealt 1924 leitnandina reservi. 
1930. aastal astus ta NSDAP-sse ja aasta hiljem SS-i (liikmekaart nr. 9831). 15. detsembril 1934 anti talle SS-Gruppenführeri auaste ja Kirdepiirkonna (Ida-Preisimaa) SS-juhi ametikoht. Pärast mitut konflikti Gauleiter Erich Kochiga viidi Bach-Zelewski 15. veebruaril 1936 Kagupiirkonna (Sileesia) SS-juhiks. 28. juunil 1938 sai temast Kagupiirkonna kõrgem SS- ja politseijuht. 10. aprillil 1941 anti talle politseikindralleitnandi auaste. Kolm nädalat hiljem järgnes üleviimine SS-i üleriigilise juhi isiklikku staapi, kust ta 22. juunil 1941 määrati Kesk-Venemaa kõrgemaks SS- ja politseijuhiks. Sama aasta 9. novembril ülendati Bach SS-Obergruppenführeriks ja politseikindraliks. 
Tegutsenud juba 23. oktoobrist 1942 SS-i üleriigilise juhi volinikuna partisanivastase võitluse küsimustes, määrati ta 21. juunil 1943 kõigi partisanide vastu rakendatud väeosade juhatajaks. 1. juulil 1944 anti talle Relva-SS-i kindrali auaste. 
Pärast taganemist Valgevenest juhatas Bach 1944. aasta augustist oktoobri keskpaigani omanimelist väegruppi, mis surus maha Varssavi ülestõusu. Seal autasustati teda 30. septembril 1944 Raudristi Rüütliristiga. 
10. novembrist 1944 kuni 25. jaanuarini 1945 juhatas ta XIV SS-armeekorpust Reini ülemjooksul ja 26. jaanuarist 10. veebruarini 1945 X SS-armeekorpust Poseni (Poznani) piirkonnas. Nädal hiljem määrati Bach Oderi korpuse komandöriks.
1950. aastani lääneliitlaste juures sõjavangistuses viibinud, esines ta peamiste sõjaroimarite üle peetud Nürnbergi protsessil süüdistuse tunnistajana. 1951 mõisteti talle mõrva eest 10-aastane, 1961. aastal mõisteti talle lisaks 10-aastane vanglakaristus. Erich von dem Bach suri 8. märtsil 1972.
Ratsulibliklased

Eesti liigid

Eestis elavad 3 liiki: puriliblikas (Iphiclides podalirius), pääsusaba (Papilio machaon) ja mustlaik-apollo (Parnassius mnemosyne), kuid veel 19. sajandil võis siin kohata ka punalaik-apollot (Parnassius apollo). Need on Eesti ühed suurimad liblikad.
Koksvere seltsimaja

Koksvere seltsimaja on kultuurikeskus maakonnas Põhja-Sakala vallas Koksvere külas.
Asutuse tegevust veab Koksvere Maanaiste Selts.
Maurice Paléologue

Maurice Paléologue (13. jaanuar 1859 Pariis – 18. november 1944 Pariis) oli Prantsusmaa diplomaat, ajaloolane ja esseist. 
Ta pärines väidetavalt Bütsantsi kesrite Palaiologoste dünastiast.
1914–1917 oli ta Prantsusmaa suursaadik Venemaa Keisririigis
1928. aastast oli ta Prantsuse Akadeemia liige.
Ainult unistus

"Ainult unistus" on Boris Kõrveri 1955 valminud operett. Teose libreto kirjutas Ardi Liives ja laulutekstide autorid on Lea Tormis, Gert Helbemäe ja Ardi Liives.
Operett kanti esimest korda ette 23. oktoobril 1955 teatris Vanemuine. Opereti lavastas Epp Kaidu.
Paluküla hiiemägi

Looduslik tähtsus

Paluküla Hiiemäe kõrgus on 106,4 meetrit üle merepinna. Tegu on ajaloolise Harjumaa ja praeguse Raplamaa kõige kõrgema mäega. Siinse kauni, omapärase ja liigirikka looduse kaitsmiseks on loodud Kõnnumaa maastikukaitseala. Paluküla hiiemäe lõunakülge kutsutakse Reevimäeks. Sõna reev tähendab rannikumurdes serva, äärt. Reevimägi on Paluküla hiiemäe üks osa, nagu kinnitab ka kohalik pärimus.

Pärimus

Hiiemäel asub Tõnni auk, kuhu on toodud ja siiamaani tuuakse värsket (uudset, esimest). Mäel on peetud jaanituld. Tänapäeval kasutatakse kultuslikult kõige rohkem vastlasõidu tegemiseks.
Pávlos Karrér

Pávlos Karrér (kreeka keeles Παύλος Καρρέρ; 12. mai 1829 Zákynthos – 7. juuni 1896 Zákynthos) oli kreeka helilooja.
Tänu Kreeka-teemalistele ooperitele "Márkos Bótsaris" (1857) ja "Kyrá Frosýni" (1869) on teda kõrvuti Spyrídon Xýndasega nimetatud algupärase kreeka ooperi loojaks.
Colorado platoo

Colorado platoo (inglise keeles Colorado Plateau) on platoo Põhja-Ameerikas Ameerika Ühendriikide lääneosas Arizona, Utah', Colorado ja New Mexico osariigi territooriumil. Lavamaa pindala on 337 000 km². Kõrgus on 1500 kuni 3350 m.
Colorado platool voolab Colorado jõgi ja tema lisajõed Green River, San Juani jõgi ja Little Colorado.
Heini Vaikmaa

Heini Vaikmaa (sündinud 5. juulil 1958) on eesti muusik ja helilooja. 
Ansambli Mahavok üks asutajaid ja heliloojaid, Magnetic Bandi liige, teinud koostööd ansambliga Duubel+. 
Lisaks levimuusikale on ta kirjutanud rokkoopereid ("Hing ja iha", "Võti paradiisi").
Ta osales võistlusel Eesti Laul 2010.

Isiklikku

Tema tütar on laulja Anet Vaikmaa.
Peyton Manning

Peyton Williams Manning (sündinud 24. märtsil 1976 New Orleansis) on USA Ameerika jalgpalli mängija. Ta mängib 2012. aastast alates NFLi meeskonnas Denver Broncos mängujuhi positsioonil.
Aastal 1998 valis Indianapolis Colts ta NFLi draft'is esimesena. Aastatel 1998–2011 oli ta Coltsi mängujuht.
Ka tema isa Archie Manning on NFL-is mänginud mängujuht. Samal positsioonil mängib New York Giantsis Peytoni noorem vend Eli Manning.
Foidi sisaldav kivim

Foidi sisaldav kivim (inglise foid-bearing) on väheses koguses feldšpatoide sisaldav tardkivim.
Vastavalt IUGS-i klassifikatsioonile nimetatakse foidi sisaldavateks tardkivimeid, mille feldšpatoidide sisaldus on kuni 10%. Protsendid ei tähenda antud juhul mitte protsenti kogu kivimi koostisest, vaid protsenti kivimi koostisest, kui eeldada, et ta koosneb vaid päevakividest (plagioklassid + leelispäevakivid) ja feldšpatoididest. Seega peab feldšpatoidide ja päevakivide suhe olema väiksem kui 0,1.
Termin "foid" on lühendvorm sõnast "feldšpatoid". Lühendatud kuju kasutatakse kiviminimetuste lihtsuse ja lühiduse eesmärgil.
Klassifikatsiooni järgi võivad foidi sisaldavaiks kivimeiks olla näiteks süeniit, dioriit, gabro, anortosiit, trahhüüt, latiit jne.
Tardkivimeid, mille foidisisaldus on suurem kui foidi sisaldavatel kivimitel, nimetatakse foidkivimiteks, näiteks foidsüeniit. Kui foidisisaldus on üle 60% ehk feldšpatoidide ja päevakivide suhe on suurem kui 0,6, siis nimetatakse vastavat tardkivimit foidoliidiks.
Juhul kui peamine feldšpatoid on teada, asendatakse "foid" tema nimetusega. Näiteks feldšpatoid nefeliini korral on kivimi nimetuseks foidi sisaldava süeniidi asemel nefeliini sisaldav süeniit jne. 
Foidi sisaldavad kivimid ei sisalda kvartsi, välja arvatud siis, kui kvarts on võõrkristallina kivimi koostisse sattunud.
Salamiestis

Ajalugu

Salamiestise kalvinistide kihelkonda mainiti esimest korda aastal 1583, mil piirkond koos ülejäänud Biržai ümbruskonnaga oli kalvinistlik. Praegune kirik valmis aastal 1832, kuid aastal 1830 ehitati see tundmatuseni ümber. Praeguseks on sealne kalvinistlik kihelkond üks väiksemaid Leedus. 
Esimene katoliku kirik ehitati Salamiestisesse aastal 1690. Selle lasi rajada Moriconide suguvõsa, kelle valdusesse asula toona kuulus. Algselt kuulus sealne kirik Vabalninkase kihelkonda, aga peale praeguse kihelkonna valmimist sai Salamiestisest uue kihelkonna keskus.
XIX sajandil rajati Salamiestisesse ka mõis, mis kuulus Tyskiewiczitele.
Koidula raudteejaam

Kaubaveod

Raudteepiirijaama põhiülesandeks on Venemaaga peetava kaubavahetuse korraldamine (selleks otstarbeks on jaamas näiteks röntgen, mis valgustab jooksvalt läbi kõigi kaubarongide sisemuse). Varem toimus see protseduur Tartus.
Koidula jaamas asub 10 rööpapaari ja 38 pööret. Ehitusel paigaldati kokku 25,6 km rööpaid. Raudteejaam suudab vastu võtta kuni 40 rongipaari ööpäevas.
Lisaks jaamahoonele asub Koidula raudteepiirijaamas ka maksu- ja tolliameti kaubaladu, depoohoone, vedurite pöördsild, ning mitmed kauba käitlemiseks mõeldud abiehitised.

Reisirongiliiklus

Jaamas peatub vastavalt päevale kuni 4 reisirongi liinil Tartu–Koidula.
Alates 2012. aasta suveperioodist pikenes Tartu–Koidula raudteeliin Piusani. Liini pikendus on seni olnud kasutusel ainult suveperioodil. Elron alustas sõite Piusale 1. juunist 2014. Käigus on üks reisirong päevas.
Rahaaugu haldjad

Nimest

Muiste maeti raha ja kallim metallvarandus sõdade eest maapõe maha. Sagedasti said raha ja varanduse omanikud sõjas surma ehk tabas neid mingisugune äpardus- ja varandus jäi mullapõue peitu. Pärast surma sai niisugune mahamatja varanduse hoidjaks, rahaaugu varjajaks ehk veel parem rahaaugu haldjaks. Rahvas nimetab rahaaugu haldjat väga tihti vanapaganaks, kuid vanapaganal pole rahaaugu hoidmisega midagi tegemist. Ainult eksikombel on rahvasuu vanapagana rahaaugule asetanud.

Omanikud

Mõnel rahaaugul kuulutakse enam kui üks haldjas olevat. Seda nähtust tuleb sedaviisi seletada, et rahal ehk varandusel maa peal mitu omaniku olnud ja need kõik pärast surma selle haldjateks saanud.

Varanduse leidmine

Headele inimestele näitab rahaaugu haldjas ennast unes ja kutsub unenägijat peidetud varandust otsima. Paljud aga ei julge minna varandust otsima, kuna mulda ehk vette peidetud varanduse kättesaamine nõuab kättesaajalt kõigepealt suur julgust. Rahaaugu haldjas katsub enne raha kättesaamist rahaihkaja julguse läbi. Selleks loob ta kas mõnesuguseid varjukujutusi, viirastusi, kummitusi rahaihkaja ette ehk moondab enese ise üheks ehk teiseks loomaks (koeraks, sikuks, hundiks, karuks).
Suvorov (aadlisuguvõsa)

Suvorov (ka Suworow-Rimnikski või Suworow-Rimnikski Italiiski) oli Vene vürstidest aadlisuguvõsa. 
Suguvõsa dokumenteeritud ajalugu algab Saweli Suworow'ist, kes arvatavasti oli Rootsi päritolu aadlik ja kes 16. sajandil hakkas teenima Venemaa sõjaväes. Suguvõsa põlvnemisrida (saksa Stammreihe) algab general en chef Vassili Suvoroviga (1705-1775). Vassili poeg oli generalissimus Aleksandr Suvorov, kes oli ühtlasi ka suguvõsa tuntuim esindaja. Aleksandr tõsteti 1789 riigikrahvi staatusse (Suworow-Rimnikski) ja 1799 Vene vürstistaatusse (Italiiski)
1849 kanti suguvõsa Eestimaa rüütelkonna aadlimatriklisse.
Maarianhamina linn

Ajalugu

Linn asutati 21. veebruaril 1861 ning sai nime 'Maria sadam' Venemaa keisri Aleksander II abikaasa Maria Aleksandrovna järgi. Linna kohal asus varem Jomala valda kuulunud Övernäsi küla, millest on järel ainult üks eluhoone kesklinna kagunurgas, Övernässtugan. Arhitekt Georg Theodor von Chiewitzi koostatud  1871 heaks kiidetud planeeringut järgiti 1960. aastateni. 
Linn arenes algul aeglaselt, kuni sinna 1869. aastal elama asunud kaupmees Nikolai Sittkoff muretses oma esimese purjelaeva ning pani aluse Maarianhamina arengule meresõidulinnana. Hilisematest reederitest oli tähtsaim Gustaf Erikson, kes sai meresõidunõuniku tiitli. Eriksonil oli kümneid purje-, auru- ja mootorlaevu, mis moodustasid 1930. aastatel üle poole kõigist  Maarianhaminas registreeritud alustest.